《题平湖陆廷仪鸰原耕隐诗卷》
明代·张宁

瓯窭满湖南，污耶满湖北。湖边隐者眷同心，却向湖头结书隐。

隐中经训乃菑畬，释耕互答鸰原诗。三监不仁万世戒，而我与尔何当知。

稻黍登场先馈祀，大小输官入城市。城市无人识姓名，归向高堂贺安止。

堂中老人太古风，钁铄更似田家翁。贻谋燕翼苦不远，尚愿孙辈超群庸。

老人摩挲抱孙说，长大还守湖田业。勉学而翁与若翁，兄弟不分耕不辍。

作者简介：张宁（1426—1496）字靖之，号方洲，一作芳洲，浙江海盐人，明朝中期大臣。景泰五年进士，授礼科给事中。丰采甚著，与岳正齐名，英宗尝称为“我张宁”云。成化中出知汀州，先教后刑，境内利病悉罢行之。后为大臣所忌，弃官归，公卿交荐，不起。能诗画、善书法，著有《方洲集》等。